text: Jul i Randbøldal
  25 november 2012 kl. 15.22
  Gaver, gås, guirlander, moster Mette, mandler og marcipan. Har vi nu husket det hele, og hvem gør hvad? Og har vi overhovedet tid til at hygge os?
  December måned er for mange ét langt maraton af planlægning, indkøb og koordinering, og så kan julemåneden godt blive en anelse stressende.
  Det rådede Randbøldal-Museet bod på ved at invitere til julehygge allerede søndag den 25. november. Så er der tid til bare at sætte sig sammen, klippe lidt, spise lidt og måske lave en julegave til netop moster Mette. Uden stress.
  På museet kan man desuden se små udstillinger af kniplinger, julens broderi og knivmageri, og man kan købe gløgg, æbleskiver, kaffe, te og saftevand. I museumsbutikken kan man købe særlige gaver, som man ikke finder andre steder.
  